Διάγραμμα III και Διάγραμμα IV: Προέλευση των συμμετεχόντων και επαγγελματικό υπόβαθρο των συμμετεχόντων (για τις δράσεις για τις οποίες έγιναν αναλήψεις υποχρεώσεων το 2016, βλ. παράρτημα I)

Κατ’ εκτίμηση 528 εμπειρογνώμονες συμμετέχουν σε δράσεις για τις οποίες έγιναν αναλήψεις υποχρεώσεων το 2016.

Σε ό, τι αφορά την προέλευση, οι συμμετέχοντες προέρχονται από 60 χώρες. Η πλειονότητα των εκπαιδευόμενων (63 %) είναι Ευρωπαίοι συμμετέχοντες: 39 % των συμμετεχόντων προέρχεται από τα κράτη μέλη της ζώνης του ευρώ, ενώ οι τρίτες ευρωπαϊκές χώρες αντιπροσωπεύουν 14 % και τα κράτη μέλη εκτός της ζώνης του ευρώ αντιπροσωπεύουν 10 %· το 26 % των εκπαιδευόμενων είναι από τη Λατινική Αμερική, μια σημαντική αύξηση σε σύγκριση με το προηγούμενο έτος και αντιπροσωπεύουν σήμερα τη δεύτερη μεγαλύτερη ομάδα συμμετεχόντων. Τέλος, το 2 % προέρχεται από τη Μέση Ανατολή και τη Βόρεια Αφρική και το 2 % από την Ασία.

Όσον αφορά το επαγγελματικό υπόβαθρο των συμμετεχόντων, τα στελέχη αστυνομικών δυνάμεων αντιπροσωπεύουν το 37 % του συνόλου. Αυτή η αυξημένη παρουσία οφείλεται στο γεγονός ότι οι αστυνομικές αρχές βρίσκονται στην πρώτη γραμμή της καταπολέμησης της παραχάραξης και της κιβδηλείας του ευρώ, και το προσωπικό της αστυνομίας περιλαμβάνει τόσο ερευνητές όσο και τεχνικούς. Ωστόσο, οι άλλες κατηγορίες συμμετεχόντων αντιπροσωπεύουν το 63 % του συνόλου, σημαντική αύξηση από το 47 % το προηγούμενο έτος. Ειδικότερα, η σχετική συμμετοχή των κεντρικών τραπεζών έχει αυξηθεί σημαντικά (23%) . Επιπλέον, υπάρχει διαρκής υψηλή συμμετοχή των μελών του δικαστικού σώματος (11%) , και αυξανόμενη συμμετοχή των νομισματοκοπείων (8%) . Τέλος, η εφαρμογή της δράσης της Επιτροπής «διάσκεψη για την εξακρίβωση της γνησιότητας των κερμάτων ευρώ» οδηγεί σε υψηλή συμμετοχή εκπροσώπων του κλάδου των μηχανών επεξεργασίας κερμάτων (ΜΕΚ) (8 %), πράγμα που επιβεβαιώνει ότι ο ιδιωτικός τομέας αποτελεί σημαντικό ενδιαφερόμενο φορέα στην καταπολέμηση της παραχάραξης.

Ως εκ τούτου, η εφαρμογή του προγράμματος ανταποκρίνεται στις διεθνικές και πολυτομεακές διαστάσεις του προγράμματος, όπως απαιτείται βάσει του κανονισμού (ΕΕ) αριθ. 331/2014.

3.Επισκόπηση των δράσεων που αναλήφθηκαν το 2016: κύρια σημεία

Η εφαρμογή του προγράμματος το 2016 δείχνει ότι υπάρχει συνεχιζόμενη θετική τάση όσον αφορά την αύξηση της διαφοροποίησης του επαγγελματικού υπόβαθρου των συμμετεχόντων με την πάροδο των ετών. Πράγματι, για πρώτη φορά, οι αστυνομικές αρχές δεν αντιπροσωπεύουν την απόλυτη πλειοψηφία των συμμετεχόντων το 2016. Ειδικότερα, η σημαντική αύξηση της συμμετοχής των κεντρικών τραπεζών, καθώς και η αυξανόμενη συμμετοχή του δικαστικού σώματος, των νομισματοκοπείων, καθώς και του κλάδου των ΜΕΚ στις δράσεις είναι αξιοσημείωτη. Οι αναλήψεις υποχρεώσεων του 2016 αντανακλούν επίσης την περαιτέρω διαφοροποίηση των αρμόδιων εθνικών αρχών των κρατών μελών που υποβάλλουν αίτηση συμμετοχής στο πρόγραμμα· η Εθνική Τράπεζα της Βουλγαρίας για πρώτη φορά υποβάλλει αίτηση για χρηματοδότηση από το πρόγραμμα Pericles. Επιπλέον, λαμβάνοντας υπόψη τις προτεραιότητες του προγράμματος για το 2016, επισημαίνονται τα ακόλουθα κύρια σημεία:

Περιφερειακή διεθνής συνεργασία

Το πρόγραμμα έχει επιτύχει να διατηρήσει και να ενισχύσει περαιτέρω την ισχυρή περιφερειακή διεθνή συνεργασία το 2016:

·Τρεις δράσεις πραγματοποιήθηκαν/θα πραγματοποιηθούν στη Λατινική Αμερική, στις οποίες συμμετέχουν εμπειρογνώμονες από μεγάλο αριθμό χωρών της Λατινικής Αμερικής.

·Τρεις δράσεις πραγματοποιήθηκαν/θα πραγματοποιηθούν στη Νοτιοανατολική Ευρώπη, διατηρώντας την ισχυρή συνεργασία στην περιφέρεια αυτή.

Διαδίκτυο/Σκοτεινό Διαδίκτυο (darknet)

Πολλές δράσεις για τις οποίες έγιναν αναλήψεις υποχρεώσεων το 2016 αντιμετώπιζαν την απειλή την οποία συνιστά το διαδίκτυο/σκοτεινό διαδίκτυο για την καταπολέμηση της παραχάραξης/κιβδηλείας, εστιάζοντας στην αποτελεσματικότητα των τεχνικών έρευνας και την ανάγκη για μια συντονισμένη αντίδραση στην απειλή:

·Το συγχρηματοδοτούμενο «Seminar: A new threat on euro counterfeiting - the Deep Web and cryptocurrencies» («Σεμινάριο: Μια νέα απειλή όσον αφορά την παραχάραξη του ευρώ - Βαθύς Ιστός και κρυπτονομίσματα»), που διοργανώνει η ιταλική εθνική κεντρική υπηρεσία, θα πραγματοποιηθεί στη Ρώμη τον Απρίλιο του 2017.

·Επιπλέον, τόσο η διοργανωθείσα από το UCAMP διάσκεψη με τίτλο «A Community Strategy to Protect the Euro in the Mediterranean Area» («Κοινοτική στρατηγική για την προστασία του ευρώ στην περιοχή της Μεσογείου») όσο και η διοργανωθείσα από την BIBE διάσκεψη με τίτλο «Curso de Formación sobre Falsificación de Moneda para Expertos de Paises Iberoamericanos» αντιμετώπισαν το θέμα αυτό.

Μελέτη σχετικά με νέα χαρακτηριστικά ασφαλείας